ועדת החינוך, התרבות והספורט, כנסת 18, פרוטוקול מספר 643, 2012-06-13 10:30

אלכס מילר: בוקר טוב, אני מתכבד לפתוח את הישיבה.

אלכס מילר: אנחנו מברכים את יושב-ראש הכנסת, חבר הכנסת ראובן ריבלין.

אלכס מילר: על סדר-היום: טקס חילופי יושב-ראש ועדת החינוך, התרבות והספורט.

אלכס מילר: ועדת הכנסת, בכפוף להסכמים קואליציוניים בין סיעות הכנסת, החליטה על חילופי ראשי ועדות.

אלכס מילר: אני מפנה את מקומי לחברת הכנסת עינת וילף.

ראובן ריבלין: נדמה לי, כדי להקפיד על הפרוצדורה, למרות שאתה עושה את זה מצוין, מי שצריך לעשות את החילופים זה היושב-ראש.

ראובן ריבלין: אחרת יאמרו לנו שזה לא חוקי...

אלכס מילר: אין בעיה.

נסים זאב: זה חייב להיות בהסכמה ובהסדרה.

נסים זאב: ..

אלכס מילר: היום אנחנו מקיימים כאן טקס חגיגי.

אלכס מילר: כמובן, ההצבעה, לפי הפרוטוקול, של חברי הוועדה.

אלכס מילר: אני עברתי חוויה מרתקת כיושב-ראש הוועדה, זאת בדיוק הישיבה ה-343 שלי, שעשיתי אותן במשך שנה וחצי שכיהנתי כיושב-ראש הוועדה.

אלכס מילר: כידוע לכם, זו הקדנציה השנייה שלי בכנסת.

אלכס מילר: מאז תחילת דרכי כחבר כנסת הייתי חבר ועדת החינוך.

אלכס מילר: המון נושאים עברנו כאן, המון הצלחות.

אלכס מילר: יש גם התחלות, שאני מקווה שנוכל לסיים גם אותן בעתיד.

אלכס מילר: אני חושב שבמשך השנה וחצי האחרונות באמת הצלחנו להביא לשינוי מהותי במערכת החינוך.

אלכס מילר: כל מי שנמצא כאן יודע עד כמה קשה לראות את התוצאות של השינויים במערכת החינוך בצורה מיידית.

אלכס מילר: בסופו של דבר רואים את התוצאות רק אחרי כמה שנים, ואין ספק שאותם מהלכים, שהובלנו אותם יחד עם משרד החינוך, עם הממשלה ועם חברי הכנסת בכל מה שנוגע לחינוך חינם מגיל 3, כל מה שנוגע לנושא תשלומי הורים – לידיעתכם, הממשלה אישרה בעקבות המהלכים שהיו כאן בוועדת החינוך מאז הכנסת ה-18, הצעת חוק שהוביל אותה היושב-ראש שהיה לפניי, חבר הכנסת זבולון אורלב, ובסופו של דבר התקציב שנועד לסיוע לתשלומי הורים, יעלה עד 2014 ל-500 מיליון שקל.

אלכס מילר: אני חושב שזו בשורה.

אלכס מילר: צריך להקפיד שהכסף הזה יגיע, ולא יקוצץ במשך שלוש השנים הקרובות.

אלכס מילר: כך גם אמרתי, כאשר החוק בעניין זה הגיע לדיון בוועדת החינוך להכנה לקריאה שנייה ושלישית – חוק לא פשוט, שמבטל את סמכויות ועדת החינוך, שהיינו רגילים אליהן – כל שנה אישור תשלומי הורים על-פי הצו של משרד החינוך.

אלכס מילר: בעקבות החוק הזה הסמכות הופכת להיות אוטומטית.

אלכס מילר: כמובן, אם תהיה עלייה, ועדת החינוך תוכל לאשר או לא לאשר, אבל אנחנו מדברים על מצב שבא בעקבות אותם 500 מיליון שקל שנועדו לחיזוק ההורים שצריכים לשלם, התשלום הלא פשוט הזה כל שנה, למערכת החינוך.

אלכס מילר: כך אני מקווה מאוד שגם יקרה.

אלכס מילר: אני הצעתי לעגן את הסוגייה הזאת בחוק.

אלכס מילר: אני בטוח שהיושבת-ראש הנכנסת, כשתדון בעניין זה, גם הסוגייה הזו תעלה, ובסופו של דבר תובטח גם להורים וגם לכנסת, שהכסף שהממשלה החליטה לטובת תשלומי ההורים, לא יקוצץ במשך כל דרך הכנת התקציבים העתידיים של מדינת ישראל.

אלכס מילר: עסקנו המון בסוגיות של השכלה גבוהה - הצלחנו גם שם להביא לשינויים.

אלכס מילר: יש כאלה שאולי לא אהבו את השינויים שעשינו, אבל בסופו של דבר מטרתנו היתה לחזק את המשאב האנושי של מדינת ישראל, וזה המשאב האנושי, לתת את חופש הפעילות של המערכת האקדמית מצד אחד, ומצד שני, לקיים את הביקורת של הכנסת כגוף המבקר והמחוקק בכל הקשור למערכת ההשכלה הגבוהה, והתקציב שלהם הוא תקציב אוטונומי, שמגיע לזרוע הכלכלית המל"ג, וזה ות"ת, וגם שם אנחנו לא נמצאים כנוכחים, אבל לפחות כאן היינו יכולים להשפיע, ואני מקווה שאותם מהלכים שהתחלנו אותם בעבר, ואני מקווה שבשבועות הקרובים נשמע בשורות – גם אם זה הקמת האוניברסיטה החדשה בישראל, אם זה אריאל, אותה ההחלטה שדנו עליה בעבר – כרגע המוסד נמצא במעמד זמני; אני מקווה שבשבועות הקרובים תהיה החלטה - הפיכת המרכז האוניברסיטאי באריאל, תהיה מוסד אוניברסיטאי קבוע.

אלכס מילר: בעניין זה גם היתה לנו השפעה רבה.

אלכס מילר: עוד נושא שוועדת החינוך אחראית עליו: צער בעלי חיים.

אלכס מילר: רוב היושבים כאן - נושא זה קרוב ללבם.

אלכס מילר: עסקנו המון בסוגייה הזאת, הצלחנו גם שם להביא לבשורות.

אלכס מילר: אני חושב שבעניין זה יש חשיבות בהמשך של פעילות של אותם חברי כנסת, שחלקם חברים בוועדה וחלקם לא, אבל תמיד מצאו דלתות פתוחות כאן בוועדת החינוך בטיפול של החברים הטובים של האדם, שזה החיות, ואני מקווה שגם בעתיד נוכל לטפל בסוגייה הזאת באותה צורה שטופלו בוועדה בכל שלוש השנים וחצי האחרונות.

אלכס מילר: לא אתחיל עכשיו להיכנס לכל הסעיפים, אני רק רוצה לומר לכם שלפחות ממה שהספקנו בשבוע האחרון לבדוק בשבוע האחרון, מתוך אותן 400-300 ישיבות שעשינו על המון נושאים – על תרבות, על ספורט, על החינוך הבית ספרי ועל החינוך במערכת ההשכלה הגבוהה .

אלכס מילר: לפי הבדיקה הזריזה שלנו, לפחות 132 מסקנות הוועדה, אדוני היושב-ראש, יושמו במלואן.

אלכס מילר: זה רק מצביע על כך שהוועדות בכנסת – יש להן משאבים מספיק חזקים כדי להשפיע על כל המערכות שכפופות לוועדת הכנסת.

אלכס מילר: בעבר היתה טענה, שרק ועדת הכספים מחזיקה בכוח רגולטורי, אז אפשר לומר שכל הוועדות היום משפיעות בצורה ישירה על כל מה שקשור ברשות המבצעת, גם אם זה לא קשור בחקיקה עצמה.

אלכס מילר: אנחנו דנים פה בהמון נושאים, אנחנו מסכמים.

אלכס מילר: אני חושב ששיתוף הפעולה שהיה לנו עם המשרדים השונים בסופו של דבר הוביל לכך שהצלחנו להביא לשינויים רבים במערכות שונות.

אלכס מילר: זה מוכיח עד כמה חשוב שיהיה שיתוף פעולה עם המשרדים הרלוונטיים, שכפופים לוועדות.

אלכס מילר: זה לא ועדה שמקטרת, אדוני היושב-ראש; זאת ועדה שעושה ויודעת להשפיע.

אלכס מילר: בסופו של דבר, כמובן, הסוגיות האלה קשורות ביושב-ראש, והדרך שבה הוא מוביל את הוועדה.

אלכס מילר: אנחנו יחד עם החברים בוועדת החינוך, חברי הכנסת, עשינו כאן עבודה מאוד גדולה בכל הסוגיות שהיו על סדר-היום בעקבות המחאה שהיתה בקיץ, וכל ההחלטות שהיו בעקבות ועדת טרכטנברג, בסופו של דבר הובאו לוועדת החינוך, דנו בהן, ואני מקווה מאוד, כפי שהובהר לנו גם על-ידי משרד האוצר וגם על-ידי משרד החינוך - ייושמו במלואן במשך השנים הקרובות, שהרפורמות פרסו אותן בהחלטות הממשלה ובחקיקה.

אלכס מילר: אני מעביר את זכות הדיבור ליושב-ראש ועדת הכנסת, שיכריז על השינויים בראשות הוועדה.

אלכס מילר: נצביע, ואז, אדוני היושב-ראש, היושבת-ראש החדשה תנהל את הישיבה.

יריב לוין: תודה רבה, אדוני היושב-ראש.

יריב לוין: אני רוצה, גם בשם ועדת הכנסת, אני מרשה לעצמי לומר, בשם כל חברי הכנסת, להודות לך על עבודה מצוינת שעשית כאן בתקופה שכיהנת כיושב-ראש הוועדה.

יריב לוין: אני חושב שהובלת את הוועדה הזאת בנחישות, באומץ לב, ביכולת להעלות על סדר-היום סוגיות שלא תמיד היה קל ונוח לעסוק בהן, תוך גילוי עמדה עצמאית ובאופן מאוד יעיל ובדרך שקידמה את הנושאים שעמדו כאן על סדר-היום.

יריב לוין: אני זכיתי לראות את זה באופן אישי בכמה מקרים, ואני באמת רוצה להודות לך על העבודה המצוינת שעשית כאן, שהעלתה את קרנה של הוועדה הזאת.

יריב לוין: יש לי גם זכות להמליץ כאן

יריב לוין: בפניכם על בחירתה של חברת הכנסת עינת וילף כיושבת-ראש הוועדה – מבחינתי אפילו סוג של סגירת מעגל; לפני כ-24 שנים, כששירתנו יחד באותו בסיס בצבא, אני עבדתי כמתרגם בערבית – אני הייתי מעביר אליה את החומר, כדי שהיא תעבד אותו ותפיץ אותו ותתקן את השגיאות שעשיתי, אז גורלי הטוב הוא שאני, כנראה, מעביר לה דברים, והדבר הזה ממשיך ללוות אותי.

יריב לוין: בהתאם לזאת אני מאחל לך המון הצלחה, ואני בטוח שתדעי להכניס את התוכן ואת הראייה המיוחדת שלך לתוך עבודת הוועדה הזאת, עם הניסיון העצום שיש לך, גם האקדמי וגם המקצועי.

יריב לוין: הדבר הזה ודאי יהיה לברכה גם לוועדה וגם לכנסת כולה.

יריב לוין: לכן אני באמת ממליץ, בהתאם להחלטת ועדת הכנסת ובהתאם לתקנון, לאשר את המלצת ועדת הכנסת, שניתנה כיום כ"א בסיוון התשע"ב, 11 ביוני 2012, ולבחור בחברת הכנסת עינת וילף לכהן כיושבת-ראש הוועדה במקומו של היושב-ראש שסיים את תפקידו, חבר הכנסת אלכס מילר.

אלכס מילר: תודה, אדוני יושב-ראש ועדת הכנסת.

אלכס מילר: אני מעלה את בקשתה של ועדת הכנסת להצבעה.

אלכס מילר: מי בעד? נגד?

אלכס מילר: נמנעים?

אלכס מילר: הצבעה בעד – פה אחד הבקשה אושרה.

אלכס מילר: החילופים אושרו.

אלכס מילר: גברתי, לפני שאנחנו מתחלפים, אני רוצה לתת לך עצה קטנה – בסופו של דבר כל העבודה שלנו תלויה באנשים שנמצאים לידנו.

אלכס מילר: יש כאן צוות מדהים של ניהול הוועדה בראשות מנהלת הוועדה יהודית, וכמובן, כל מי שנמצא – גם רבקה, גם לאה וגם היועצת המשפטית, מרב ישראלי.

אלכס מילר: אין ספק שאלה האנשים שהם בסופו של דבר יד ימין ויד שמאל שלך בכל מה שקשור לוועדה הזאת.

אלכס מילר: כמובן, גם הסיוע של מחלקת המחקר של הכנסת, אדוני היושב-ראש - אין ספק שהגוף הזה עושה עבודה מדהימה לטובת הניהול של הוועדות, ובכלל - הסיוע לכנסת ישראל.

אלכס מילר: אני מברך את כל האורחים, תודה רבה, אנחנו מתחלפים, גברתי.

אלכס מילר: בהצלחה.

עינת וילף: תודה רבה.

עינת וילף: כבוד היושב-ראש.

ראובן ריבלין: תודה רבה.

ראובן ריבלין: יושב-הראש היוצא, יושבת-הראש הנכנסת, חבריי חברי הכנסת, כמו חברותיי, גברתי מזכירת הכנסת.

ראובן ריבלין: ולמנהלת ועדת החינוך אני רוצה לומר – באים והולכים יושבי-ראש; המנהלת תמיד נשארת, וטוב שכך.

אלכס מילר: אני הייתי, אדוני היושב-ראש, היושב-ראש ה-11.

אלכס מילר: גברתי היושבת-ראש ה-12...

ראובן ריבלין: בהמשך לדבריך וכמובן מאליו היוצא מהם, מאז 1988 אני נמצא בבית הזה, והייתי כמעט בכל ועדות הבית חבר.

ראובן ריבלין: הייתי בוועדות אשר על דעת הבריות הן אולי יותר מכריעות ויותר חשובות מוועדת החינוך.

ראובן ריבלין: אני רוצה לומר לכם שהוועדה החשובה ביותר שאני כיהנתי בה היתה ועדת החינוך, וכיהנתי בכל ועדות הכנסת, לפחות בכל ועדות הכנסת הסטטוטוריות.

ראובן ריבלין: אני רוצה לומר לכם שאין ועדה גם שמשפיעה על הציבור בישראל – כמותית, לא רק איכותית – כמו ועדת החינוך, שכן אין בארץ אדם שאינו תלמיד או סטודנט או הורה או סבא או סבתא, שהדברים אשר מוכרעים כאן אינם משפיעים עליו.

ראובן ריבלין: יש כאן הכרעות שהן גם בנושאים הערכיים, בנושאים הנורמטיביים, בנושאים של דברים שהם נרטיביים לציבור בישראל על המורכבות שבה אנחנו חיים.

ראובן ריבלין: מדינה שהיא מדינה יהודית ודמוקרטית, שבה חיים גם ציבור שלם ערבי, שגם הוא נושא משא בארץ הזאת - כל הדברים הללו התנקזו לוועדה זו.

ראובן ריבלין: זכור לי היום שבו אושר חוק מורשת בגין, כמו גם חוק מורשת רבין, או חוק מורשת רבין וחוק מורשת בגין.

ראובן ריבלין: אני זוכר דיונים נגעו לתשלומי הורים וכל אותם נושאים אשר היו במחלוקת.

ראובן ריבלין: גם בנושאים התקציביים וגם בנושאים הערכיים תמיד ועדת החינוך קיימה דיונים שהם היו למעשה חותם שהשאירה הכנסת על הציבור בישראל.

ראובן ריבלין: אני עקבתי אחר התנהלותך, יושב-ראש הוועדה היוצא.

ראובן ריבלין: והייתי גם מהבמה אומר לך זאת, גם בעיניים וגם בדברים עצמם .

ראובן ריבלין: התייחסת לעבודתך ברצינות, התייחסת לעבודתך למרות עמדותיך, שהן עמדות של אדם שהוא איש ציבור ושנבחר על-ידי הציבור כדי לקיימן בצורה מאוד הוגנת, ועל כך תבוא על הברכה.

ראובן ריבלין: גם הכמות של הישיבות לא היתה על-מנת לספור או להוסיף ממד של פעילות, אלא כל הפעילויות שאתה עשית אותן היו הכרחיות.

ראובן ריבלין: פעמים אתה נאלצת לשבת לילות כימים כדי לסיים דברים שהיו בעין הסערה בציבוריות הישראלית.

ראובן ריבלין: אני מכיר את עינת רק מהימים שהגיעה לכאן, והריני מכיר אותה כשבעים שנה, למרות שאנחנו מכירים רק כשנתיים.

ראובן ריבלין: את נכנסת ישר לפעילות הכנסת בצורה שבמקום שבו את תרמת, בעיקר בקשרי החוץ, היית אחת המעולות בחברי הכנסת.

ראובן ריבלין: אני לא רק תקווה – יש לי ביטחון רב שוועדת הכנסת תמשיך להתנהל באותה עוצמה ובאותה הגינות.

ראובן ריבלין: גם לך יש עמדות מוצקות, וגם את יודעת את אשר את רוצה ואת אשר את מקווה, אבל את צריכה לזכור, שפה יש מגוון רב של אנשים, שכולם צריכים להביע את דעתם, ובסופו של דבר הכנסת כולה צריכה להכריע.

ראובן ריבלין: איני יודע מדוע, גברתי המנהלת, אין פה התמונות של כל מנהלי הוועדות.

ראובן ריבלין: אני ראה זאת בוועדת החוץ והביטחון, כי רבים מהאנשים אשר שימשו כיושבי-ראש ועדת החוץ והביטחון, לימים היו גם ראשי ממשלה, שרי חוץ וכיוצא באלה.

ראובן ריבלין: אם אתם תשימו את כל ראשי ועדת החינוך, תראו שגם כאן המערכת הזאת הובילה אנשים למנהיגות בעלת משמעות רבה.

ראובן ריבלין: אני מברך אתכם, ואני רק מקווה שדור הולך, דור בא, יושב-ראש הולך, יושבת-ראש באה, והחינוך בישראל תמיד יהיה בתשומת הלב המרבית של הכנסת, ילווה אותה, ויפתור כל דבר שלו זקוקים, מבחינת הערך, מבחינת התפישה, מבחינת הראייה וגם מבחינת המשאבים שאותם אנחנו נותנים.

ראובן ריבלין: תצליחי בדרכך וכל טוב לך, אדוני.

ראובן ריבלין: אני בטוח שעוד הרבה נשמע ממך בכנסת.

אלכס מילר: תודה רבה.

עינת וילף: תודה רבה.

עינת וילף: אני מקווה להצדיק את אמונך.

עינת וילף: אתה נותן לנו אישור – רבע שעה אחרי 11:00?

ראובן ריבלין: נותן לכם אישור עד אשר יישמע הצלצול להצבעות.

ראובן ריבלין: אני מתנצל, אני צריך לפתוח את ישיבת המליאה.

עינת וילף: תודה.

עינת וילף: דלית שטאובר, מנכ"ל משרד החינוך.

דלית שטאובר: אדוני יושב-הראש היוצא, חבר הכנסת אלכס מילר, בשבעת החודשים האחרונים, שבעת החודשים שבהם נכנסתי לתפקידי כמנכ"לית משרד החינוך, היתה לי גם הזכות וגם העונג לעבוד אתך יחד, בשיתוף פעולה מאוד הדוק לטובת קידום האינטרסים של מערכת החינוך.

דלית שטאובר: כיושב-ראש ועדה מול עיניך עמדו אינטרסים של טובת הציבור בתקופה מאוד מרתקת ורבת פעלים של משרד החינוך, תקופה שמביאה בשורה עצומה לציבור המשפחות שיש להם ילדים במערכת החינוך.

דלית שטאובר: ציינת נושא אחד של הקלת הנטל.

דלית שטאובר: תקופה שיש בה בשורה למעמד המורה, ותקופה שיש בה בשורה לאיכות החינוך.

דלית שטאובר: היה ניכר בעליל הן החריצות העצומה שלך, הן המחויבות שלך לנושא והן היסודיות שלך.

דלית שטאובר: אני רוצה לאחל לך בכל מקום שתמשיך הרבה הצלחה, כפי שהיתה לך בניהול ועדת החינוך.

דלית שטאובר: היו"רית הנכנסת, חברת הכנסת עינת וילף, קודם כל, אני מאחלת לך הרבה מאוד הצלחה.

דלית שטאובר: אני מאחלת לנו שנעבוד – אני בטוחה שנעבוד בשיתוף פעולה הדוק, כפי שהיה עד כה.

דלית שטאובר: כפי שאמרתי, זו תקופה מרתקת, שבה המהלכים והרפורמות של מערכת החינוך חוצות את כל שכבות הגיל – מהקדם יסודי, עוד לא סיימנו את ההטמעה של רפורמת אופק חדש ביסודי וחטיבות הביניים – רפורמה חשובה ביותר, עוז לתמורה בחטיבה העליונה, בהשכלה הגבוהה, בכל דבר שנוגעים מעבר לשגרה המאוד עמוסה ורחבה של המשרד החשוב הזה, משרד החינוך.

דלית שטאובר: יש לנו גם מגה משימות, שיש בהן פוטנציאל עצום לעיצוב הדור הבא ולאיכות החינוך.

דלית שטאובר: אני מבטיחה לך את כל שיתוף הפעולה של משרד החינוך, את כל ההיענות מצדנו.

דלית שטאובר: הצלחתך חשובה לנו מאוד.

דלית שטאובר: יהיה לך יתרון אחד על היו"ר היוצא: את זוכה שבתקופתך יש יושב-ראש הנהגת הורים, שנמצא כאן היום, עו"ד גדעון פישר, שמזה ימים ספורים נמצא בתפקידו, לאחר הליך בחירות מורכב שהתבצע, ואני שמחה לנצל את ההזדמנות, לאחל לו הרבה הצלחה בתפקיד, ואני בטוחה שגם הוא יהיה גורם מסייע לקידום האינטרסים של מערכת החינוך.

דלית שטאובר: הרבה הצלחה.

דלית שטאובר: דרישת שלום חמה גם מהשר, שמוסר לך הרבה איחולי הצלחה.

עינת וילף: הוא התקשר והסביר.

עינת וילף: תודה רבה.

עינת וילף: סגן השר, בבקשה.

מנחם אליעזר מוזס: ברשות היושבת-ראש והיושב-ראש היוצא, ברכה למשמר היוצא, אלכס מילר – משמר נפלא, עבודה נפלאה עשה.

מנחם אליעזר מוזס: שיתוף הפעולה היה הדוק ביותר.

מנחם אליעזר מוזס: המשמר הנכנס, היו"רית החדשה – שיבחתי אותה מעל במת הכנסת, שבכל יום רביעי היא מחזיקה אותי עד 19:00 או 20:00 בערב - אני צריך לענות לה על שאילתות, ואני נשאר תקוע, למרות שיש לי לפעמים שמונה חתונות בערב.

מנחם אליעזר מוזס: ..

מנחם אליעזר מוזס: באמת, כל כך אדוקה לנושא החינוך, קשורה לזה.

מנחם אליעזר מוזס: גם הענייניות שבשאילתות שלה, גם כל ההצעות לסדר שלך – ראיתי שאת מתקדמת לכיוון הזה.

מנחם אליעזר מוזס: יש לך הזדמנות של משרד החינוך בהנהגתו של השר גדעון סער והמנכ"לית הנכבדה דלית שטאובר וצוות מוצלח ביותר, וזה חוט המשולש שלא במהרה יינתק.

מנחם אליעזר מוזס: אני מקווה, בעזרת השם, להצלחה בדרככם החדשה, בדרכך.

מנחם אליעזר מוזס: תודה.

עינת וילף: תודה רבה לך.

עינת וילף: בבקשה, מנכ"לית משרד התרבות והספורט, אורלי פרומן.

אורלי פרומן: תודה רבה.

אורלי פרומן: מכובדיי כולם, חברי הכנסת, יושב-ראש הוועדה היוצא, היושבת-ראש הנכנסת – כן נגיד "מנכ"לית" וכן נגיד "יושבת-ראש", כי עד שכבר יש מנכ"ליות – פה זה 100 אחוז מנכ"ליות, אבל בסך המנכ"ליות אנחנו כל כך מעט – נעשה את ההבחנה לפחות בכינוי.

אורלי פרומן: חבר הכנסת אלכס מילר, קודם כל, תודה גדולה על שותפות אמיצה לאורך כל התקופה.

אורלי פרומן: עבדנו יחדיו באחד הנושאים שאתה מאוד מחובר ואוהב, וגם השני לא פחות, אבל תחום הספורט – אני חושבת שניהלנו פה ומחוץ לוועדה דיונים מקצועיים בתחום הספורט בנושאים מהותיים, מרכזיים של עולם הספורט.

אורלי פרומן: היית שותף לנו ואנחנו לך להובלת מספר מהלכים מרכזיים כמו המועצה הלאומית לספורט, כל הנושא של המועצה להסדר ההימורים.

אורלי פרומן: אני מאוד מקווה שהנושא של קידום המאמנים, שזה הצעת חוק שלך, שיושבת על שולחן הוועדה, יזכה להמשך טיפול וקידום – אחד הנושאים המרכזיים בעולם הספורט.

אורלי פרומן: דיונים גם לא פשוטים סביב נושא האלימות במגרשי הספורט וההכנות האולימפיות.

אורלי פרומן: אנחנו כולנו בתקופה חגיגת של ערב המשחקים האולימפיים והמשחקים הפרא-אולימפיים – מצפה לנו קיץ מהנה ומרתק.

אורלי פרומן: התמודדות עם הספורט התחרותי האולימפי כמו זה גם הלא אולימפי, ונמצא אתנו גם אריק, יושב-ראש איילת, ואני חושבת שהחיבור שלך לעולם הספורט והנחישות להגיע לדיונים, כשאתה מכיר היטב לפני ולפנים את הנושא המדובר, היה לנו קודם כל מאוד לעזר, ו-וודאי לקדם את כל הנושאים שלקחנו כמשימות משותפות, כמו גם הסיורים בגופי התרבות – להכיר את מוסדות התרבות בשטח.

אורלי פרומן: אלכס יצא עם הוועדה למספר סיורים ולהיכרות מעמיקה יותר עם תחום התרבות, קידום חוק הסטודנטים, שבתי ספר לאומנויות הוא חלק מהעניין, ועוד מספר מהלכים.

אורלי פרומן: אני מודה לך מאוד על השותפות האמיצה למשרד שלנו, ומאחלת לך הרבה הצלחה בהמשך.

אורלי פרומן: לך, חברת הכנסת עינת וילף, יושבת-הראש הנכנסת, מצפה לך עולם מרתק עם עולם התרבות והספורט.

אורלי פרומן: לצד החינוך - את רואה את כל העולם - מפגש מעניין עם עולם מאוד עשיר, מורכב, גם הוא לא פשוט, וניפגש פה בדיונים הללו, אבל אנחנו פותחים לך דלת רחבה למשרדנו, להיכרות עם התחומים המרכזיים ואלה שיהיה חשוב לך לקדם ולנו חשוב לקדם, ומאחלת לך הרבה הצלחה בהמשך שותפות אמיצה גם אתך.

אורלי פרומן: תודה רבה.

עינת וילף: תודה רבה.

עינת וילף: אנצל את ההזדמנות להגיד כמה מילים.

עינת וילף: אני רוצה להודות על ההזדמנות הזאת.

עינת וילף: זה לא סוד שנושא החינוך הוא נושא קרוב ללבי, זה היה הנושא שעסקתי בו עוד לפני כניסתי לכנסת, הוא היה המוקד של נאום ההשבעה שלי מייד אחרי ההשבעה לכנסת והחברות שלי בוועדה – ראיתי בה ועדה מאוד מרכזית בפעילותי, ואני מאוד מוקירה את ההזדמנות הזאת להיות פה, וככל הניתן לתרום במשהו לסדר-היום הציבורי בתחום החינוך בישראל, ולהגיע להישגים משמעותיים.

עינת וילף: אני רוצה להודות לך, יושב-ראש הוועדה, על ניהול הישיבות, על התמיכה לאורך הדרך, על העלאת מגוון מאוד גדול של נושאים ואכן על קידומם באופן מאוד עיקש ורציני עד להגעה להישגים.

עינת וילף: אנחנו, כמובן, ממשיכים, ואני אמשיך להישען עליך כדי לקבל את עצותיך לגבי ההתנהלות פה בנושאים שנמצאים על סדר-היום.

עינת וילף: תודה גם לצוות שכבר התגייס לסייע ולעזור לי להיכנס לתפקיד.

עינת וילף: אני רק אגיד – כמובן, המציאות תכפה את עצמה, אבל ככל שאוכל לכפות את סדרי העדיפויות שלי על המציאות ועל הוועדה, אני ודאי רוצה שהוועדה תהיה כאן במה מרכזית למורים, לחיזוק מעמדם, להביא את קולם של המורים לידי ביטוי, לאפשר למורים לספר על ההצלחות שלהם, על הניסיון שלהם, על הידע שלהם כדי לחלוק את הידע והניסיון הזה, ולהביא לידי ביטוי את הערך, שמערכת חינוך טובה היא מערכת חינוך שמקשיבה למורים ויודעת לנצל את הידע שלהם, ולא רק אומרת להם מה לעשות.

עינת וילף: אני, כמובן, אמשיך במחויבות שלי לטיפול בכל נושא האלימות, הפקרות.

עינת וילף: אין ספק שחל שיפור במובן של מדיניות משרד החינוך, ששינתה מגמה, מגבה מורים, נותנת להם כלים.

עינת וילף: אדאג שפה יהיה ברור שזה מחלחל לשטח, שלמורים יש הגיבוי לפעול, כדי שבכיתות יתקיימו לימודים, ושהאחריות שלהם היא לרוב המכריע של התלמידים שבאים ללמוד, ולהם הזכות המרכזית לחינוך, ולחינוך בביטחון.

עינת וילף: אני גם אדאג שהוועדה תסייע לדיון הציבורי בישראל באמצעות שקיפות.

עינת וילף: כבר לשבוע הבא ביקשתי לזמן דיונים ארוכים על תקציב החינוך, תקציב משרד התרבות והספורט, מבנה משרד החינוך, ות"ת, מל"ג, ור"ה – כל הדברים האלה, כדי שנוכל להכיר ולדעת איך להתמודד, ושהדבר הזה יהיה גם נחלת הידע של ציבור רחב.

עינת וילף: בתחום התרבות אמשיך את סדר העדיפויות של נגישות ומגוון תרבותי – לוודא שהתרבות משקפת את המגוון הישראלי, והיא נגישה לכול.

עינת וילף: בתחום הספורט – מודה: לא הצד החזק שלי בשום בצורה שהיא - לא כצופה, לא כמתעמלת, אבל יש שני נושאים או שלושה שאשמח לשים על סדר-היום: אחד זה ספורט נשים והתקצוב והתמיכה שניתנים לספורט נשים.

עינת וילף: הנושא של הקשר בין התקצוב לבין ההישגים, כלומר האם אנחנו מתקצבים באמת את ענפי הספורט שמביאים לנו אליפויות והישגים, וכמובן, כל שאלת ההתנהגות והאלימות בתחום הספורט.

עינת וילף: אני רוצה לנצל את ההזדמנות שחברי הכנסת כאן, לשמוע מכם גם מה סדרי העדיפויות שלכם, מה היה לכם חשוב שיידון פה וייעשה פה.

עינת וילף: אני, כמובן, לרשותכם.

עינת וילף: בבקשה, חברת הכנסת רונית תירוש.

רונית תירוש: תודה רבה, גברתי היושבת-ראש.

רונית תירוש: ראשית, אני רוצה לומר לך, אלכס, שהנוכחות באולם הזה בטקס הפרידה ממך, אני לא בטוחה שיש לה אח ורע בהרבה ועדות אחרות.

רונית תירוש: נמצאים פה גם חברים שלך מתוך הכנסת אבל גם רבים וטובים מאנשי המקצוע בתחום החינוך והספורט, וזה מעיד על המעורבות הרבה שלך והמקצועיות שבה נקטת בכל הדיונים שלך.

רונית תירוש: אני מאוד נהניתי לשמוע את פסיקותיך בסוף הדיונים.

רונית תירוש: אתה מאוד החלטי.

רונית תירוש: אני חושבת גם שאתה אדם מאוד אמיץ.

רונית תירוש: מצופה מאנשי חינוך מתינות ולא קיצוניות – לא לכאן ולא לכאן, ואתה עם עמדותיך, כפי שבאו לידי ביטוי בהצעות חוק, שהן לאו דווקא נוגעות לחינוך, מעידות על כך שאתה לא סוטה מדרכך, ואני מאוד מכבדת את זה.

רונית תירוש: אני מאחלת לך הצלחה בהמשך דרכך.

רונית תירוש: עינת, קודם כל אני רוצה לאחל לך הצלחה רבה.

רונית תירוש: כדרכי, אומר את זה בצורה הכי עניינית – כניסתך לתפקיד עושה קצת דפיקות לב לחלק מהאנשים.

רונית תירוש: את באומץ ובקביעות אומרת מהי האג'נדה שלך.

רונית תירוש: הייתי מאוד שמחה אם היית מוסיפה לאג'נדה גם את התלמידים – לא שמעתי על התלמידים.

רונית תירוש: בית ספר הכי טוב יכול להתנהל בלי תלמידים.

רונית תירוש: אין ספק שהמורים הם הנדבך החשוב ביותר במערכת החינוך, אבל לא צריך לשכוח את התלמידים, את זכויותיהם, את חובותיהם, את אחריותם, ואני מקווה שתדעי בדרך המאוד אינטליגנטית שניחנת בה ובתבונה שניחנת בה, שאני חושבת שהיא ברמות מהגבוהות ביותר שיש לנו כאן בכנסת, אני מאוד מקווה שתדעי לנתב בדרך מושכלת את יחסי הגומלין בין מורים לבין תלמידים לבין הורים.

רונית תירוש: זה משולש מאוד מורכב, מאוד תובעני, ואני מאחלת לך הצלחה בניסיונות הללו.

עינת וילף: תודה רבה.

עינת וילף: חבר הכנסת זאב אלקין.

זאב אלקין: תודה רבה, גברתי היושבת-ראש.

זאב אלקין: אני יושב כאן בשני כובעים – גם כיו"ר הקואליציה וגם כמי שקשור לוועדה הזאת כבר קדנציה שנייה; בקדנציה הקודמת הייתי חבר ובקדנציה הזאת - כממלא מקום.

זאב אלקין: אני קודם כל רוצה להודות לקודמך בתפקיד, חבר הכנסת אלכס מילר, על שיתוף פעולה פורה מאוד.

זאב אלקין: עבדנו יד ביד, וזה אפשר גם לחזק את מקומה של הוועדה.

זאב אלקין: יש תמיד נטייה לנסות – קצת פוחדים מוועדת החינוך משרדי ממשלה שונים, ודאי משרד האוצר – בנושאים שיש להם השלכות תקציביות תמיד מעדיפים לטייל לוועדת הכספים, אבל אני חושב שבעבודה המשותפת ובאחריות הרגלנו אותם לכך שגם ועדת החינוך יכולה להיות זירה לדיון והכרעות גם בסוגיות שיש להן השלכה תקציבית.

זאב אלקין: זה מאוד חשוב לחיזוק מקומה של הוועדה, שהיא לא רק מקום לדיון תיאורטי אלא היא גם מעורבת בסוגיות שיש להן השלכות מעשיות.

זאב אלקין: אני מאוד מודה לאלכס על השותפות הזאת ועל שיתוף הפעולה שהיה.

זאב אלקין: אני חושב שזה הזניק קדימה בצורה משמעותית את הוועדה ומקומה בתוך פאזל של ועדות בכנסת.

זאב אלקין: אני רוצה לאחל לך המון הצלחה, עינת.

זאב אלקין: בעיניי, בכלל התחום הזה של חינוך הוא אחד התחומים הכי חשובים במדינת ישראל, גם בפאזל הממשלתי - אמרתי את זה לא פעם ולא פעמיים, וגם בפאזל של הכנסת, לכן, בעיניי, את נכנסת לתפקיד שהוא אחד מהחשובים בכנסת.

זאב אלקין: אני מאחל לך, להוביל את הוועדה הזאת למקום הראוי שלה גם בפיקוח על הרשות המבצעת וגם בתחומי החקיקה.

זאב אלקין: יש בפניך אתגרים לא פשוטים, יש כבר חוק ממשלתי מורכב, שאלכס מוריש לך אותו לשולחן, ותצטרכי להתחיל לטפל בו בטווח הקרוב.

זאב אלקין: כולנו הולכים לקראת תקציב במושב הבא, ותמיד התחום הזה של החינוך הופך להיות רלוונטי גם בתחום של תקציב וגם בתחום של חוק ההסדרים, לצערי; הוא תמיד אחד הנושאים שנכנסים לשולחנו של חוק ההסדרים, אז לא יהיה חסר במה לטפל, ועוד לא נגעתי ביוזמות חדשות ובדברים מאוד חשובים.

זאב אלקין: זאת גם ועדה שיודעת לשנות – אני זוכר את זה לאורך שתי הקדנציות, כי משרדי ממשלה, ונמצאות כאן שתי המנכ"ליות, ומגיע להן יישר כוח על זה - גם להן וגם למי שקדמו להן בתפקיד.

זאב אלקין: אני יודע שמשרדי ממשלה רלוונטיים מאוד קשובים לוועדה ומוכנים לדיאלוג ומוכנים ללכת יד ביד ולשנות דברים, גם כשזה לא בדרך חקיקה אלא בדרך של דיון והגעה להסכמות – אני בעצמי ראיתי את זה במספר תחומים, איך זה עובד, ולכן זה בהחלט כלי מאוד חשוב להשפעה על מערכת החינוך, מערכת התרבות והספורט במדינת ישראל.

זאב אלקין: אני בטוח שתעשי את זה בצורה הטובה ביותר.

זאב אלקין: אנחנו נהיה לעזר.

זאב אלקין: בהצלחה.

עינת וילף: תודה רבה.

עינת וילף: חבר הכנסת כרמל שאמה-הכהן.

כרמל שאמה-הכהן: קודם כל, ברכות לחברי, חבר הכנסת אלכס מילר.

כרמל שאמה-הכהן: לא סוד שהוא החבר הכי טוב שלי בבניין, ואני פה מלווה את כל - מבלי להיות חבר ועדת החינוך, מספיק השעות שאנחנו צמודים במהלך הימים, סופי שבוע וחגים כדי לחיות את ההתנהלות בוועדת חינוך ואת הדינמיקה.

כרמל שאמה-הכהן: אני יודע כה הוועדה היתה יקרה ללבו, כמה זה בא מבפנים, וכשזה בא גם מהלב וגם מהמוח, זה יוצר את השילוב הכי טוב שיש – כמובן, הכול במידה ובמינון הנכון.

כרמל שאמה-הכהן: אני בטוח שכל שינוי יהיה פה רק לטובה.

כרמל שאמה-הכהן: אתה יוצא לדרך חשובה, ולמרות שכרגע אין שום דבר על הפרק, אני בטוח שהפרק הבא יבוא מהר.

כרמל שאמה-הכהן: גם לך, אני שמח שבאה מחליפה ראויה, וגם אשה, שאני מאוד בעד - השילוב הזה הוא גם דבר מבורך.

כרמל שאמה-הכהן: אנצל את ההזדמנות הזאת גם כדי לברך את עו"ד גדעון פישר על בחירתו לתפקיד.

כרמל שאמה-הכהן: אין ספק שזה יו"ר ארגון ראוי, שיכול להביא ערך מוסף לארגון.

כרמל שאמה-הכהן: תצליח גם בדרכך.

כרמל שאמה-הכהן: תצליחו.

עינת וילף: תודה רבה.

עינת וילף: נעבור למי שביקשו זכות דיבור.

עינת וילף: אפנה אליך, עו"ד גדעון פישר.

עינת וילף: רק אגיד – אני אכן מסכימה שזו זכות גדולה, להיכנס לוועדה.

עינת וילף: אני ממש ראיתי בזה הצלה, להיכנס לוועדה בתקופה שברור מי מייצג את ההורים, שתהליך הבחירה הוא רשמי, ואני חושבת שזו באמת ברכה גדולה.

עינת וילף: אני מאוד מחכה להזדמנות לשוחח, לבנות הסכמות, לראות איך אנחנו מקדמים את השאלות של מעמד ההורים במערכת החינוך, לוודא שהמעמד הזה הוא תמיד קונסטרוקטיבי ותומך ומגבה את העושים בעבודה יום-יום, לכן, מבחינתי, כמו שאמרה מנכ"לית משרד החינוך, מתנה גדולה.

עינת וילף: בבקשה.

אלכס מילר: אני רק יכול להגיד לך, שאחד הדברים הכי מורכבים שאני התמודדתי, כשהיתה לי רשימת דוברים, זה מי מייצג אותם במדינת ישראל.

גדעון פישר: אל"ף, אחרי כל ההקדמות האלה אני רק מצטער שההורים שלי ז"ל לא נמצאים אתי, כי הם היו נהנים מהמלים היפות שאני שומע כאן, ואי-אפשר לקבל ברכות חמות יותר וקבלת פנים חמה יותר מקבלת הפנים הזאת.

גדעון פישר: פטור בלא כלום אין, אז אל"ף, אני רוצה לבשר את הברכות ולומר את התודות גם של הארגון שאני ממשיך לעמוד בראשו, שזה ועד ההורים של תל-אביב-יפו – מאוד חזק, שיש לנו הנהגה סולידית ויציבה שם.

גדעון פישר: עקבנו שם אחרי הפעילות שלך, אלכס, כאן, התמוגגנו.

גדעון פישר: לפעמים אפילו היינו מעבירים מסרונים אחד לשני: תדליקו ערוץ 99 בכנסת, כי כרגע מעבירים את חוק השאלת ספרים, ובאמת ראינו שאתם עושים כמיטב יכולתם ועושים הרבה למען כלל הורי מדינת ישראל.

גדעון פישר: צריך לזכור שמדובר כמעט ב-4 מיליון הורים, ואם תיקחו את הסטטיסטיקה של הגירושין, תבינו שמדובר אפילו ביותר מזה, כי הורה זה לא רק ההורה הביולוגי.

גדעון פישר: הגדולה היא שאנחנו מתנדבים – באנו להתנדב, נישאר מתנדבים.

גדעון פישר: רובנו ככולנו באים לעשייה הזאת מתוך רצון ללמוד, לעזור אחד לשני, וכמו שאמרתם, סוף-סוף, אחרי הרבה שנים שהיתה לקונה, היה ואקום, שבו היו כל מיני שהתיימרו לייצג כל מיני, סוף-סוף משרד החינוך ומשרד המשפטים לקחו את העניין לידיים, ובשבוע שעבר עשרות יו"רים ישוביים בחרו אבא ואמא להורים.

גדעון פישר: אז אם אני, לצורך העניין המטפורי, אבא, אז יש פה גם האמא, שזאת סיגל ציוני, יושבת-ראש חיפה, שהיא עושה עבודה נפלאה כיושבת-ראש המחוז בחיפה ובפעילות הצפונית, והיא הסגנית שנבחרה להנהגה הארצית.

גדעון פישר: היום להורים יש הורים – יש ארגון הורים מייצג, ואנחנו גאים על כך שלמרות שמשך הרבה מאוד שנים היתה הזנחה ברמת היכולת של הורים להשפיע על מה שנעשה, כל אחד עשה ברמה היישובית, ועשה יפה, וכעת זכינו שאמנם אלכס סיים את תפקידו, ואני שומע את המילים החמות של חברי, חבר הכנסת כרמל שאמה-הכהן, על היושב-ראש הפורש, אבל לשמחנו, הגיעה יושבת-ראש חדשה, שהיא אשת מקצוע, ולא בכל ועדה ולא בכל זמן זוכים לראות איש מקצוע מהתחום, שהופך לעמוד בראש הפירמידה הרלוונטית.

גדעון פישר: את, עינת, כאשת מקצוע – אל"ף, יש לנו הרבה מה ללמוד; בי"ת, אנחנו באים לדיאלוג; גימ"ל, גם אותם דברים שאולי לא נראה עין בעין, וזה לגיטימי – הכול ייעשה בדרך ארץ, בדרך של הקשבה, בדרך של כבוד הדדי, כי בסופו של יום אנו מתנדבים שבאים לעשות טוב עבור כולנו, ואף אחד לא בא לריב עם השומר; כולם באים לאכול את הענבים, ויש, ברוך השם, מספיק ענבים.

גדעון פישר: למדנו לעשות את זה בהצלחה רבה עם משרד החינוך בהובלת המנכ"ל, אנחנו עושים את זה באהבה רבה עם מרכז שלטון מקומי, ואני רואה פה את אתי, במסגרת התל-אביבית, ובמוסדות האקדמאיים, ואני רואה פה נציגים של מוסדות אקדמאיים, ואמהות, והרבה מאוד ארגונים, וכעת כל שנותר לנו הוא לגבש את האסטרטגיה הפנימית שלנו, להציע אותה לכם, הגורמים המקצועיים, ואני יודע שיש שיתוף פעולה, לכן כבר מראש אני מודה לכם.

גדעון פישר: תודה.

עינת וילף: תודה רבה.

עינת וילף: אמנם את עמדותיך אני פחות מכירה, אבל מכירה היטב את אלה של סיגל.

עינת וילף: בינינו אין רווח, כך שמבחינה זו מובטח שיתוף פעולה.

עינת וילף: בבקשה, דב לאוטמן.

דב לאוטמן: בוקר טוב.

דב לאוטמן: אני יושב-ראש תנועת "הכול חינוך" – התנועה שקמה לפני ארבע שנים על-מנת לקדם את נושא החינוך, ולהשפיע על הכנסת והמשלה לשנות, לחדש ולדחוף את נושא החינוך.

דב לאוטמן: אין לי ספק שהבעיה האמיתית של מדינת ישראל ועתידה זה הפערים בחברה הישראלית.

דב לאוטמן: אין דבר שמפחיד אותי יותר מאשר לראות עד כמה הפערים הולכים ומתרחבים.

דב לאוטמן: יש רק דרך אחת לסגור את הפערים – לקדם, לשפר את מערכת החינוך.

דב לאוטמן: רק מערכת חינוך יכולה לסגור פערים בחברה.

דב לאוטמן: יש הרבה מה לעשות, ולא אכנס לפרטים, יש גם דברים שהם גם פוליטיים, אבל אסור לנו להרים ידיים.

דב לאוטמן: אני לא מוכן לחיות עם מציאות, שמדינת ישראל היא מקום אחרון במדינות ה-OECD, במבחני פיזה, מקום אחרון בעוני.

דב לאוטמן: אתם מדד מספיק טוב כדי להבין, מה צריך לעשות.

דב לאוטמן: נכון שאנחנו חברה מאוד מורכבת, מאוד מסובכת.

דב לאוטמן: החיים הם לא קלים – לא של שר החינוך ולא של יושבת-ראש ועדת החינוך, אבל בואו יחד נעשה מה שטוב לעם ישראל, ויש הרבה דברים שאפשר לעשות.

דב לאוטמן: נשים את הפוליטיקה בצד.

דב לאוטמן: אני יודע להעריך מה הוועדה הזאת עשתה בראשותו של חבר הכנסת מילר, ואני יודע כמה היא חשובה.

דב לאוטמן: היא חשובה והיא תמשיך להיות, וחברת הכנסת וילף, מכירים אותה כבר שנים רבות, היא בהחלט תהיה תרומה חשובה מאוד לכל מערכת החינוך ולשינויים שצריכים לחול בערכת החינוך, ודאי לוועדה הזאת.

דב לאוטמן: אני כיושב-ראש תנועת "הכול חינוך" עומד לרשותך עם כל הצוות שלנו.

דב לאוטמן: אני חושב שאנחנו יכולים לתרום.

דב לאוטמן: לא יצטרכו הרבה לבקש אותנו – אנחנו נהיה בסביבה, ונאמר את כל מה שאנחנו מאמינים שנכון לעשות ואילו שינויים חייבים לחולל בתוך מערכת החינוך.

דב לאוטמן: אז שוב – הרבה הצלחה.

דב לאוטמן: תפקידך הוא אחד התפקידים החשובים ביותר בשלטון הישראלי, ואנחנו כולנו לימינך.

דב לאוטמן: בהצלחה.

עינת וילף: תודה רבה לך ותודה לך גם על מסירותך ועבודתך במשך השנים למען החינוך, שזה הערכה רבה.

עינת וילף: אתי אלוני, מרכז השלטון המקומי, בבקשה.

אתי אלוני: אני מצטרפת לברכות.

אתי אלוני: כדי לא להאריך אני רוצה לומר בשם יושב-ראש מרכז השלטון המקומי, שלא יכול היה להגיע – ראשית, תודה לך על שהרצת אותנו הרבה מאוד לכאן.

אתי אלוני: שני דברים אני חווה מהתקופה הזאת בעבודה אתך: אחד, מאוד רלוונטיות – ידעת לקחת כל דבר שהוא בוער ומיידי, ומייד להתכנס ולהחליט מה עושים אתו – אם זה בספורט – מגרשי כדורגל, החינוך, שבילינו פה שעות רבות; ושתיים, הביקורים בשטח.

אתי אלוני: אלה שני ממדים שהם מאוד, בעיניי, מוערכים, לא ברורים מאליהם.

אתי אלוני: אני זוכרת את הביקור המשותף בהרצפלד בחולון עם פתיחת שנת הלימודים ושימת הדגש לחינוך המיוחד.

אתי אלוני: אני מודה לך בשם ראשי הרשויות.

אתי אלוני: העובדה שהם גם מצאו לנכון להגיע הנה כל פעם שהרצת אותנו – אני אומרת את זה לחיוב – גם מראה על החשיבות, גם על המשמעות שיש לעניין ובעיקר על תשומת הלב והקשב.

אתי אלוני: יש הרבה אתגרים, במיוחד בקיץ הקרוב.

אתי אלוני: אני חושבת שהמשולש הזה של רשויות מקומיות, ועדת החינוך בכנסת, משרד החינוך, הוא משולש שלמד לעבוד יפה מאוד, וגם בזכות ההתכנסות כאן ויצירת הדיאלוג – נכון שאנחנו יודעים לדבר לא דרך השולחן הזה, ובעיקר לא דרך השולחן הזה, אבל בהחלט בשולחן הזה יכולנו לעגן ולייצר עבודה והצעות והסכמות טובות יותר.

אתי אלוני: אני רוצה להודות לך.

אתי אלוני: לך, עינת, בעבודה המשותפת כחברת הוועדה, לאחל הצלחה בשם כולנו.

אתי אלוני: מחר יש התכנסות חשובה של ראשי הרשויות, ואשמח לברך גם את כניסתך לתפקיד, ולראות בזה קו רצף ממשיך לאור הקיץ בקרוב, החשוב שהולך להיות במערכת החינוך, בשטח – ההורים, הילדים, הבינוי – הרבה דברים שרובצים עלינו במשותף, וצריך לציין את המילה "משותף", היא לא טריוויאלית.

אתי אלוני: תודה.

עינת וילף: תודה רבה.

עינת וילף: יוסי ורסמן, מזכ"ל הסתדרות המורים, בבקשה.

יוסי וסרמן: תודה רבה לחבר הכנסת אלכס מילר על הפעילות הרבה והענפה שהוא עשה למען מערכת החינוך.

יוסי וסרמן: ברכות ואיחולים לחברת הכנסת וילף, והלוואי שתוכניותיך לשיפור, שדרוג מעמד המורים בישראל, יתגשם ויבוצע.

יוסי וסרמן: הלוואי שתצליחי להביא לכך שהממשלה תקבל החלטה על עדיפות מובילה למערכת החינוך, היות שמערכת החינוך במדינה כמו ישראל, וגם במדינות אחרות, היא מערכת מובילה את החברה בישראל, ולא תמיד במהלך שנות קיום המדינה מערכת החינוך זכתה למעמד הראוי לה.

יוסי וסרמן: אנחנו שותפים לרפורמה רבת היקף במערכת החינוך כדי לשפר את המערכת, לשפר את מעמד המחנכים, להביא את טובי-הטובים של הצעירים בישראל לרצות להיות המחנכים של הילדים שלנו, ואנחנו זקוקים לתמיכת הכנסת ולתמיכת הממשלה בכך שהחינוך הוא מקצוע לאומי מוביל, והמורים הם בעלי מקצוע לאומי מוביל.

יוסי וסרמן: אם תצליחי לעשות זאת, ברור שתיזכרי בדברי הימים של יושבי-ראש ועדת החינוך של הכנסת.

יוסי וסרמן: הרבה מאוד הצלחה.

יוסי וסרמן: הצלחה ליושב-ראש ארגון ההורים הארצי ולסגניתו, אותה אני מכיר מחיפה.

יוסי וסרמן: נשמח לשתף פעולה.

עינת וילף: תודה.

עינת וילף: דובר אחרון, אריק קפלן, יו"ר "אילת".

אריק קפלן: אני מלווה את ועדת החינוך שנים רבות בכל מיני כובעים, ובכובע של הספורט, כמי שמייצג את ענפי הספורט שאינם אולימפיים במדינת ישראל, אני רוצה להודות לחבר הכנסת מילר, שמלווה אותנו עוד לפני שנכנס לוועדה, ליווה ועזר לנו המון בזמן שהוא היה יושב-ראש הוועדה, ואני משוכנע שהוא ימשיך לסייע גם אחרי שיסיים, עכשיו שהוא מסיים, בכובע אחר שלו.

אריק קפלן: לגבי נושא הספורט, שאת לא שולטת – אם אלכס לא יעזור, ואני בטוח שהוא יעזור, נשמח לעזור לך.

אריק קפלן: בנושא תגלית, שהייתי עם שניכם בקשר, אני רוצה שוב לאחל הרבה הצלחה.

אריק קפלן: אני משוכנע שיש לנו הרבה מה לעשות ולתרום, וגם בנושא השלישי, של ההורים, כמי שמשמש סגן יושב-ראש ההורים של ירושלים– העיר הכי גדולה בישראל - אני משוכנע שנוכל לעבוד יחד, לשתף פעולה.

אריק קפלן: אני רוצה לאחל הרבה הצלחה.

עינת וילף: תודה.

עינת וילף: חברת הכנסת יוליה שמאלוב-ברקוביץ.

יוליה שמאלוב-ברקוביץ: אני רק רוצה לברך אותך על הכניסה לתפקיד.

יוליה שמאלוב-ברקוביץ: אני חושבת שזאת הוועדה החשובה ביותר שיש בכנסת.

יוליה שמאלוב-ברקוביץ: הכול מתחיל מחינוך.

יוליה שמאלוב-ברקוביץ: את צריכה כנפיים רחבות כדי להצליח.

יוליה שמאלוב-ברקוביץ: חבר הכנסת מילר עשה עבודה, אני חושבת שהיא טובה מאוד, ושיתפתי אתו הרבה פעולה.

יוליה שמאלוב-ברקוביץ: אני מקווה להמשיך לשתף אתך.

יוליה שמאלוב-ברקוביץ: זה יפה, תרתי משמע, שאת נמצאת פה.

עינת וילף: תודה.

עינת וילף: איתי, ביקשת, יושב-ראש אגודת הסטודנטים העברית.

איתי גוטלר: תודה.

איתי גוטלר: אני רק רוצה לומר בשם התאחדות הסטודנטים הארצית תודה רבה לחבר הכנסת אלכס מילר על כל העבודה המשותפת.

איתי גוטלר: היו לנו הרבה מאוד סוגיות שקידמנו בסיועך מול גם המל"ג וגם מול משרד החינוך.

איתי גוטלר: כל הכבוד, ומקווים לשתף פעולה בהמשך.

איתי גוטלר: ברכות לך, חברת הכנסת וילף.

איתי גוטלר: את עומדת בראשות ועדה שחשובה לנו, הסטודנטים, בפעילות שלנו.

איתי גוטלר: יש המון סוגיות שהן כאמור על סדר-היום של הסטודנטים.

איתי גוטלר: אנחנו באים ממקום של רצון לשתף ולקדם את מערכת ההשכלה הגבוהה, כי היא יקרה לנו מאוד, ולקדם הרבה מאוד דברים, וחלק מהדברים שאני אומר הם ממש לפתחנו – גם סוגיית המעונות, קידום המלצות ועדת טרכטנברג בנושא והמחירים שלה, שכרגע לא הולכים לכיוון חיובי, ואם יש נושא אחד שהוא גם רלוונטי מאוד לממשקים בינינו לבין מערכות ההשכלה האחרות זה נושא מורי הקבלן.

איתי גוטלר: אנו רואים אותו בחומרה רבה, את התפתחותו, ונבקש גם אותו במקביל - לדבר.

איתי גוטלר: תודה.

עינת וילף: יהיה דיון בקרוב.

יוליה שמאלוב-ברקוביץ: גברתי היושבת-ראש, אני מבקשת גם לברך גם את עו"ד גדעון פישר על כניסתו לתפקידו החדש כיו"ר ההנהגה הארצית של ועד ההורים.

יוליה שמאלוב-ברקוביץ: אני חושבת שזה מעניין, השילוב הזה.

עינת וילף: כולנו מברכים.

עינת וילף: אני רוצה לסיים, להודות לכולכם.

עינת וילף: כפי שאמרת, יש הרבה נושאים על סדר-היום.

עינת וילף: היו לנו כאן היום כמה דקות של חסד, ובמיוחד ההיערכות, ובקיץ.

עינת וילף: בוועדת חינוך אין פגרה.

עינת וילף: כמובן, נעסוק בזה, והרפורמות, וכל הדברים שעל סדר-היום.

עינת וילף: שוב – המטרה כאן היא לפעול בשיתוף פעולה.

עינת וילף: כל התמיכה והגיבוי למורים הם כולם בסוף, במטרה, כדי לאפשר להם למלא את תפקידם, כדי שהתלמידים במדינת ישראל יקבלו את החינוך שמגיע להם, את הזכות לחינוך שמגיעה להם, אבל אם לא נקשיב למורים, לא נגבה אותם ולא ניתן להם את הכלים, הדבר הזה לא יקרה, לכן כולנו נשתף פעולה לזה.

עינת וילף: אני רוצה להודות לכם ולך.

עינת וילף: תודה רבה, הישיבה נעולה.